Google Fotos får nye superkræfter fra Nano Banana

Google skruer endnu en gang op for kunstig intelligens i Google Fotos – og denne gang er det med en model, der lyder mere som en smoothie end som et stykke software. Den nye billedmotor, “Nano Banana”, gør det nu muligt at lave både magiske og præcise redigeringer direkte i Fotos-appen – uanset om du bruger Android eller iPhone.

Nano Banana er Googles nyeste AI-model til billedbehandling, og den flytter grænserne for, hvad appen kan. Den blev først vist frem som et mystisk demo-værktøj tidligere i år, men nu rulles den endelig ud til almindelige brugere.

Rediger med ord – ikke værktøjer

Med Nano Banana kan du skrive dig til redigeringer, som tidligere krævede både tålmodighed og teknisk snilde. Funktionen “Hjælp mig med at redigere” forstår nu ikke bare billederne – men også personerne på dem.

Du kan for eksempel skrive: “Fjern Dittes solbriller”, og appen finder selv frem til Ditte på billedet (hvis hun er genkendt i dit galleri) og udfører redigeringen automatisk.

Og ja, du kan også slippe fantasien løs med kommandoer som “Lav billedet som et Vogue-cover” eller “Skift baggrunden til sneklædte bjerge”.

For de mindre nørdede brugere lancerer Google også en ny sektion kaldet “Create with AI”, hvor man blot vælger færdige skabeloner i stedet for selv at finde på prompts. Her kan man blandt andet få appen til at skabe et “professionelt profilbillede”, et “modemagasin-look” eller en “julekortscene” – alt sammen med et enkelt tryk.

Nyt “Spørg”-ikon i Fotos

Samtidig dukker et nyt “Ask”-ikon op i appen. Trykker du på det, mens du kigger på et foto, kan du få mere at vide om motivet – eller bede Nano Banana om at ændre noget i billedet. Funktionen minder lidt om Googles eksisterende “Ask Photos”-søgning, men her handler det om billedredigering og kontekst frem for søgning.

Ifølge Google er udrulningen i gang allerede nu, selvom “nu” i Googles verden som bekendt kan betyde alt fra i dag til om et par dage. De nye funktioner lander i første omgang i USA, men Nano Banana-redigering og “Create with AI”bliver tilgængelige globalt i løbet af de kommende uger.

Google Fotos får nye superkræfter fra Nano Banana