Google Fotos fylder 10 år – fejres med nye AI-værktøjer

Google Fotos runder i disse dage et skarpt hjørne og fejrer sit 10-års jubilæum ved at give appens redigeringsværktøjer en større overhaling. Det skriver Google på sin blog. Blandt nyhederne er to AI-funktioner, der tidligere har været forbeholdt Pixel-ejere: Reimagine og Auto Frame.

Med Reimagine kan brugere nu ændre indholdet i deres billeder med enkle tekstbeskeder. Eksempelvis kan en grå og trist himmel skiftes ud med “klar blå himmel”, hvis man beder om det. Funktionen bygger på generativ AI og giver dermed nye kreative muligheder direkte i appen.

Auto Frame er et andet nyt værktøj, der foreslår forbedringer til billedkomposition – det kan for eksempel være beskæring, udvidelse eller udfyldning af tomme områder i billedet. Ifølge Google skal det gøre det lettere at finde den rette billedramme uden selv at skulle pille ved detaljerne.

Redigeringsværktøjerne er nu samlet ét sted, og med den nye AI Enhance-knap kan brugere foretage hurtige billedforbedringer med et enkelt tryk. Funktionen kombinerer forskellige AI-effekter som skarphedsforbedring og baggrundsfjernelse og kan endda give forslag baseret på, hvor man trykker i billedet – eksempelvis til at ændre lysstyrken eller sløre baggrunden.

Samtidig bliver det lettere at dele albums i Google Fotos. Det sker med QR-koder, som man både kan vise på skærmen eller printe og hænge op ved arrangementer. Alle med adgang til koden kan se og tilføje billeder til det delte album.

Den nye version af editoren ruller ud til Android-brugere i juni, mens iPhone-ejere må væbne sig med lidt tålmodighed – her lyder meldingen blot, at opdateringen kommer “senere i år.”

Google Fotos fylder 10 år – fejres med nye AI-værktøjer